ARA: Razzett abbandunat jinbidel f'dar għal żwiemel salvati mill-qatla
Imtella' Lulju 25, 2020 - Aġġornata 25 Ta' Lulju, 2020 8:50pm Għaqda mhux governattiva taħdem is-sena kollha biex żwiemel li jkunu waqfu jieħdu sehem fi tlielaq minħabba l-età ma jinqatlux. Fi kliem il-president tal-għaqda, ħidmiethom mhix faċli u ssir bl-appoġġ ta' grupp żgħir ta' voluntiera. Post ħdejn il-kappella tal-Providenza fil-limiti tas-Siġġiewi hu santwarju ta' refuġju għal aktar minn ħamsin żiemel li ġew salvati mill-qatla. Il-maġġoranza kienu żwiemel tal-ġiri li nxtraw minn barra u meta ġew irtirati mill-korsa għax xjaħu nġiebu hawnhekk minflok intbagħtu għall-qatla. Iż-żwiemel jieħdu ħsiebhom grupp ta' voluntiera dedikati mill-għaqda mhux governattiva RMJ's Horse Rescue. Korin Farrugia, spjegat li ħadmu ħafna biex biddlu l-post minn razzett abbandunat għal faċilità bi stalel għaż-żwiemel. "Xogħolna hu li kemm jista' jkun b'mod effiċjenti nieħdu dawn iż-żwiemel li jkunu spiċċaw mill-korsa u nġibuhom hawnhekk, u naraw x'karattru għandhom, jekk humiex tajbin għal fuq id-dahar, jekk humiex kwieti mat-tfal, imbagħad nippruvaw nsibulhom familja." Il-piż finanzjarju hu konsiderevoli bejn l-ispejjeż għall-ikel, servizzi veterinarji u ż-żamma tal-post. Qalet li hu stmat li ż-żamm ta' kull żiemel tiswihom madwar €300 fix-xahar. "Bħala xogħol kważi 24/7 mit-Tnejn sal-Ħadd sakemm inlestu l-ħin filgħodu jkun wasal il-ħin biex nerġgħu nibdew wara nofsinhar u bħala finanzi, biex iżżomm żiemel kif suppost u ttih dak kollu li għandu bżonn bħala ikel, vet, nagħal eċċ, jirrikjedu ħafna flus." Effett tal-Covid-19 ix-xogħol żdied. Korin spjegat li kien hemm minn tal-anqas tnax-il żiemel li ngħataw lill-għaqda għax is-sidien tagħhom ma kinux f'pożizzjoni jieħdu ħsiebhom aktar. L-għaqda tmexxi wkoll il-proġett, "Back to the Green", fejn iż-żwiemel jinstabilhom post alternattiv fir-Renju Unit biex jirtiraw b'iżjed kumidità. "Hemmhekk hemm iktar fejn imorru dawn iż-żwiemel, hemm iżjed spazju, hemm iżjed min hu dilettant li jżomm żwiemel bħala pets, allura iżjed ma nibgħatu żwiemel barra iżjed inkunu nistgħu nlaħħqu maż-żwiemel hawn Malta." L-RMJ's Horse Rescue torganizza diversi inizjattivi għall-pubbliku biex tiġġenera biżejjed fondi biex tkun tista' twettaq il-ħidma tagħha Ara x'kellhom xi jgħidu dawn it-tfal: